b'\n_START_ARTICLE_\nRajko Pavlovec\n_START_SECTION_\n\xc5\xbdivljenjepis\n_START_PARAGRAPH_\nNa ljubljanski klasi\xc4\x8dni gimnaziji je maturiral leta 1950 in nato leta 1954 diplomiral na podro\xc4\x8dju geolo\xc5\xa1ke paleontologije v okviru nekdanje Prirodoslovno-matemati\xc4\x8dno-filozofske fakultete v Ljubljani. Sprva je bil zaposlen na In\xc5\xa1titutu za paleontologijo ZRC SAZU, med letoma 1955 in 1962 kot asistent. V letih 1957 in 1961 je prejel enomese\xc4\x8dno \xc5\xa1tipendijo dunajske univerze za raziskovalno delo na Dunaju. Leta 1962 je doktoriral z na temo Stratigrafski razvoj starej\xc5\xa1ega paleogena v jugozahodni Sloveniji s posebnim ozirom na numulite in asiline. V letih 1963, 1964 in 1965 je bil \xc5\xa1tipendist nem\xc5\xa1ke ustanove Alexander von Humboldt Stiftung v M\xc3\xbcnchnu. Med letoma 1962 in 1966 je deloval kot znanstveni sodelavec in od 1966 do 1971 kot vi\xc5\xa1ji znanstveni sodelavec SAZU. Od leta 1969 je predaval na Oddelku za montanistiko Fakultete za naravoslovje in tehnologijo (FNT), tega leta je bil \xc5\xa1tiri mesece \xc4\x8dlan raziskovalnega projekta v Al\xc5\xbeiriji v okviru ekipe Geolo\xc5\xa1kega zavoda Ljubljana. Med letoma 1971 in 1975 je bil urednik poljudnoznanstvenih knji\xc5\xbenih izdaj pri ljubljanski zalo\xc5\xbebi Mladinska knjiga. Leta 1975 je bil na nekdanji VTO montanistika (FNT) izvoljen v naziv izredni profesor, leta 1981 pa redni profesor. O razli\xc4\x8dnih vsebinah s podro\xc4\x8dja geologije je predaval \xc5\xa1tudentom visoko\xc5\xa1olskih programov geodezije in biologije v okviru FNT, danes Naravoslovnotehni\xc5\xa1ke fakultete v Ljubljani ter \xc5\xa1tevilnim \xc5\xa1tudijskim programom na Fakulteti za gradbeni\xc5\xa1tvo in geodezijo, na Biotehni\xc5\xa1ki fakulteti, na Pedago\xc5\xa1kih fakultetah v Ljubljani in Mariboru ter podiplomskim \xc5\xa1tudentom na Univerzi v Zagrebu. Med letoma 1987 in 1990 je bil prodekan, od 1993 do 1995 pa dekan Fakultete za naravoslovje in tehnologijo v Ljubljani. Med njegove najpomembnej\xc5\xa1e raziskovalne dose\xc5\xbeke sodi obravnava paleogenske fosilne skupine numulitin._NEWLINE_Rajko Pavlovec je bil \xc4\x8dlan \xc5\xa1tevilnih strokovnih dru\xc5\xa1tev, mdr. je bil med letoma 1965 in 1969 predsednik Slovenskega geolo\xc5\xa1kega dru\xc5\xa1tva ter med letoma 1977 in 1980 predsednik Prirodoslovnega dru\xc5\xa1tva Slovenije. Bil je \xc4\x8dlan francoskega geolo\xc5\xa1kega dru\xc5\xa1tva, mednarodne organizacije ProGeo, vodja naravoslovno-tehni\xc5\xa1kega odseka pri Slovenski matici in podpredsednik Slovenke matice (od leta 1993). Je ustanovni \xc4\x8dlan (1967) Dru\xc5\xa1tva Ex Libris Sloveniae, v okviru katerega je ve\xc4\x8d desetletij deloval kot izvr\xc5\xa1ni tajnik in organizator \xc5\xa1tevilnih izobra\xc5\xbeevalnih ekskurzij ter predavanj. Bil je avtor prispevkov, \xc4\x8dlan ali urednik uredni\xc5\xa1kih odborov za \xc5\xa1tevilne slovenske poljudoznanstvene publikacije, mdr. tudi za Enciklopedijo Slovenije. Objavil je okrog 300 poljudnoznanstvenih prispevkov in okrog 150 strokovnih \xc4\x8dlankov ter predaval na \xc5\xa1tevilnih strokovnih kongresih. V mednarodnem raziskovalnem okviru je deloval kot koordinator Unescovega projekta IGCP \xc5\xa1t. 174 za Jugoslavijo, bil je \xc4\x8dlan mednarodne podkomisije IUGS za stratigrafijo paleogena. Predaval je na simpozijih in kongresih na Mad\xc5\xbearskem, v Trstu, Zagrebu, Parizu, v Sarajevu, na univerzi v M\xc3\xbcnchnu, idr.\n_START_SECTION_\nNagrade in priznanja\n_START_PARAGRAPH_\nPavlovec je leta 1955 prejel univerzitetno Pre\xc5\xa1ernovo nagrado, leta 1964 Nagrado Sklada Borisa Kidri\xc4\x8da, leta 1970 priznanje Republi\xc5\xa1ke konference Zveze mladine Slovenije za mentorsko delo z mladino, leta 1977 Levstikovo nagrado zalo\xc5\xbebe Mladinska knjiga za monografsko publikacijo Kras, leta 1980 priznanje Dru\xc5\xa1tva ljubiteljev knjig v Lublinu na Poljskem, 1982 plaketo Dru\xc5\xa1tva Exlibris Sloveniae ter leta 1984 z redom republike z bronastim vencem.'